Afrika 'nie gereed om Covid-entstof te vervaardig' | Netwerk24
Deur Bonolo Selebano 03 Junie 2020 14:56
Afrika is nog nie gereed vir die vervaardiging van 'n entstof teen Covid-19 nie.
Dit is volgens dr. Morena Makhoana, uitvoerende hoof van die Biovac-instituut, wat in 'n virtuele sitting met die portefeuljekomitees oor hoër onderwys, asook wetenskap en tegnologie, gepraat het oor die uitdagings met die vervaardiging van entstowwe op die vasteland te midde van die wêreldwye resies om 'n entstof teen die siekte te vind.
"Afrika is nog nie gereed daarvoor nie. Ons is nie in 'n posisie om te reageer op siektes wat met entstowwe voorkom kan word nie. Daarom soek ons voortdurend na steun van alle belanghebbendes in die regering om te sê hoe ons hierdie sektor kan laat groei op 'n wyse waarop die gat hiermee gestop kan word, nie net in Suid-Afrika nie, maar ook in die res van Afrika."
Die Biovac-instituut is die uitvloeisel van 'n vennootskap met die Suid-Afrikaanse regering in 2003 om 'n entstofvervaardiger in die land te vestig.
Suid-Afrika is egter tans wel een van verskeie lande wat sal help met die ontwikkeling en toets van moontlike entstowwe. Dit vind onder toesig van die Wêreldgesondheidsorganisasie plaas.